暮春月內署書閣前海棠花盛開率爾七言八韻寄長卿諫議
作者：張洎
朝代：宋

paragraphs: 去歲海棠花發日，曾將詩句詠芳妍。
今來花發春依舊，君已雄飛玉案前。
驟隔清塵樞要地，獨攀紅蘂豔陽天。
疏枝高映銀臺月，嫩葉低含綺閣烟。
花落花開懷勝賞，春來春去感流年。
清辭早綴巴人唱，妙翰猶緘蜀國牋。
共仰壯圖方赫耳，自嗟衰鬢轉皤然。
因憑鶑蝶傳消息，莫望蓬萊有病仙。